《画松歌赠梅瞿山孝廉》
清代·何絜

瞿山瞿山才思真无比，左列丹黄右图史。诗成不让谢宣城，画就直压毕庶子。

我在秦淮一遇君，终日接席细论文。偶出一幅小松画，咫尺摩空荡烟云。

盘虬舞鹤多宛转，骈枝屈影更披纷。一若风雨相翳薄，又若日月为蒸曛。

噫嘻此画如有神，鳞纹斑剥何嶙峋。对君棱棱好丰骨，干霄足与同轮囷。

惜我独少鹅溪绢，韦家父子安足羡。从今高望敬亭山，但咏澄江静如练。

作者简介：何絜，字雍南，丹徒人。诸生。有《晴江阁集》。